ગુજરાતી સમાચાર: PoK ભારતનું જ છે, એક દિવસ બનશે ભૌગોલિક ભાગ: વિદેશ મંત્રી | Pakistan Occupied Kashmir Is A Part Of India And We Expect One Day We Will Have Physical Jurisdiction Over It Says Eam S Jaishankar - India News | I Am Gujarat
Gujarati News India PoK ભારતનું જ છે, એક દિવસ બનશે ભૌગોલિક ભાગ: વિદેશ મંત્રી
Updated: Sep 17, 2019 18:55 pm IST
નવી દિલ્હીઃ વિદેશમંત્રી એસ. જયશંકરે પીઓકેને ભારતીય ભાગ ગણાવતા એક મોટું નિવેદન આપ્યું છે. વિદેશ મંત્રીએ કહ્યું છે કે તેમને આશા છે કે પીઓકે એક દિવસ ભારતનું ભૌગોલિક ભાગ હશે. જયશંકરે કહ્યું કે જ્યાં સુધી પાડોશી દેશ આતંકવાદને પ્રોત્સાહન આપવાનું નહીં રોકે ત્યાં સુધી તેની સાથે વાતચીત નહીં થાય.
પાકિસ્તાનને સજ્જડ સંદેશ
મોદી 2.0ના 100 દિવસ પૂરા થવા પર વિદેશ મંત્રાલયની ઉપલબ્ધિઓ જણાવી રહ્યાં હતાં. જયશંકરે પાકિસ્તાનને એક અનોખો પડકાર ગણાવ્યો હતો. તેમણે કહ્યું કે,'અમને એક પાડોશી દેશ પાસેથી અનોખો પડકાર મળી રહ્યો છે.' વિદેશ મંત્રીએ કહ્યું કે,'પાકિસ્તાન સાથે ત્યાં સુધી સંબંધો સારા નહીં થાય જ્યાં સુધી તે દેશ એક સામાન્ય પાડોશી નહીં બની જાય અને સરહદ પારના આતંકને રોકશે નહીં'
'આતંકવાદ રોક્યા વગર પાકિસ્તાન સાથે વાત નહીં'
જયશંકરે કહ્યું કે પાકિસ્તાન સાથે અમારો એક જ મુદ્દો છે. તેમણે કહ્યું કે,'પાકિસ્તાન આતંકવાદીઓને સમર્થન આપી રહ્યું છે અને પોતાની આ નીતિમાં બદલાવ નથી કરી રહ્યું. પાકિસ્તાન જાહેરમાં પોતાના દેશમાં પાડોશી દેશો વિરુદ્ધ આતંકવાદીઓને પ્રોત્સાહન આપે છે. જ્યાં સુધી તે આતંકને ખતમ નહીં કરે ત્યાં સુધી અમારી કોઈ વાત નહીં થાય.'
'આર્ટિકલ 370 ભારતનો આંતરિક મુદ્દો'
જમ્મુ-કાશ્મીર (પીઓકે) ભારતનું અભિન્ન અંગ છે અને અમને આશા છે કે એક દિવસ તેના પર અમારો અધિકાર હશે. પાકિસ્તાનમાં ભારતીય નાગરિક કૂલભૂષણ જાધવના સવાલ પર જયશંકરે કહ્યું કે,'અમારો ઉદ્દેશ્ય જાધવનો હાલ જાણવાનો હતો. જાધવને મળવાનો હેતુ તેનો અધિકાર અપાવવાનો હતો. અમે એક નિર્દોષ વ્યક્તિને દેશ પરત લાવવાની કોશિશ કરી રહ્યાં છીએ.'
આર્ટિકલ 370 મુદ્દે આકુળ વ્યાકુળ પાકિસ્તાન
નોંધનીય છે કે સંરક્ષણ મંત્રી રાજનાથ સિંહ અને ઉપરાષ્ટ્રપતિ વેંકૈયા નાયડૂએ પણ તાજેતરના દિવસોમાં કહ્યું હતું કે હવે પાકિસ્તાન સાથે માત્ર પીઓકે પર જ વાત થશે. જમ્મુ-કાશ્મીરમાંથી આર્ટિકલ 370 દૂર થયા પછી આકુળ વ્યાકુળ થયેલા પાકિસ્તાને સમગ્ર દુનિયા સામે આ મુદ્દો ઉઠાવ્યો હતો. જોકે, તેને ચારેબાજુથી નિરાશા જ હાથ લાગી હતી.